แอกซ่าฯเปิดจ่ายเบี้ยผ่านไลน์
กรุงไทย-แอกซ่าฯ ประเดิมขายประกัน-จ่ายเบี้ยผ่านไลน์ คุ้มครองชีวิตและอุบัติเหตุ เอาใจลูกค้าดิจิทัล
5 ก.ค. 2559

กรุงไทย-แอกซ่าฯ ประเดิมขายประกัน-จ่ายเบี้ยผ่านไลน์ คุ้มครองชีวิตและอุบัติเหตุ เอาใจลูกค้าดิจิทัล
นางสายฝน สัจจศิลา ประธานเจ้าหน้าที่บริหารฝ่ายการตลาด บริษัท กรุงไทย-แอกซ่า ประกันชีวิต เปิดเผยว่า บริษัทเปิดให้บริการจ่ายค่าเบี้ยประกันผ่าน ไลน์เพย์ (LINE Pay) รวมทั้งเปิดตัวผลิตภัณฑ์พิเศษใหม่ผ่านไลน์แอพพลิเคชั่น “ไอไฟน์” ซึ่งเป็นรูปแบบการประกันที่ให้ความคุ้มครองชีวิตและอุบัติเหตุ สำหรับลูกค้าช่วงอายุ 20-59 ปี นอกจากความพิเศษด้านการคุ้มครองแล้ว ลูกค้า “ไอไฟน์” ยังสามารถจ่ายเบี้ยประกันผ่านทางไลน์เพย์ สร้างความสะดวกสบายให้ชีวิตดิจิทัลอย่างเต็มรูปแบบ
“ปัจจุบันในไทยมีผู้ใช้งานแอพพลิเคชั่นไลน์ถึง 33 ล้านคน สูงสุดเป็นอันดับ 2 ของโลก บริษัทจึงวางกลยุทธ์การตลาดให้สอดคล้องและเติบโตไปพร้อมกัน ทั้งรูปแบบออนไลน์และออฟไลน์ หรือการตลาดผ่านสื่อปกติบริษัทได้เสริมสร้างความแข็งแกร่งของแบรนด์ในไทยอย่างต่อเนื่อง” นางสายฝน กล่าว
นางสายฝน กล่าวว่า การตัดสินใจซื้อสินค้าในยุคปัจจุบันนั้นมีปัจจัยหลักมาจาก “Zero Moment of Truth” หรือช่วงเวลาที่ลูกค้าได้รับข้อมูลจากสื่อก่อนตัดสินใจซื้อ โดยข้อมูลจากดิจิทัลอะนาไลติกส์ แสดงให้เห็นว่าช่องทางไลน์ช่วยให้บริษัทสร้างยอดขายจากช่องทางออนไลน์ ไปยังช่องทางทั่วไป ทางตรงถึง 7% และทางอ้อมถึง 8% บริษัทจึงวางวิสัยทัศน์ที่จะเติบโตในช่องทางอี-บิซิเนส และจับมือกับพันธมิตรอย่างไลน์ ด้วยการส่งไลน์สติ๊กเกอร์ การเปิดไลน์แอ็กเคานต์ เพื่อสื่อสารกับลูกค้า
สำหรับการเปิดตัวช่องทางใหม่จะช่วยให้ลูกค้าได้รับข่าวสารข้อมูล และเพิ่มความสะดวกในการจ่ายเบี้ยประกันผ่านช่องทางไลน์เพย์ ตอบสนองไลฟ์สไตล์ของลูกค้าให้สามารถค้นหาและเลือกซื้อประกันชีวิตผ่านช่องทางที่ง่ายและสะดวกยิ่งขึ้น ด้วยการจ่ายผ่านไลน์เพย์ ลูกค้าสามารถทำธุรกรรมการเงินได้ไม่จำกัดเวลาหรือสถานที่ เพียงแค่ปลายนิ้วเลือก
นายเดวิด โครูนิช ประธานกรรมการบริหาร บริษัท กรุงไทย-แอกซ่า ประกันชีวิต กล่าวว่า กลุ่มแอกซ่าเห็นแนวโน้มการเปลี่ยนแปลงพฤติกรรมของผู้บริโภค ที่หันมาใช้ช่องทางสื่อสารผ่านดิจิทัลมากขึ้นในการค้นหาสิ่งที่ต้องการ โดยไทยได้กลายเป็นสังคมแห่งการเชื่อมโยงสื่อสารผ่านสื่อดิจิทัลไปอย่างสมบูรณ์แล้ว บริษัทจึงให้ความสำคัญของการสร้างรูปแบบการทำงานบนสื่อดิจิทัลและเครื่องมือสื่อสารต่างๆ เพื่อตอบสนองทุกรูปแบบการทำงานของบริษัท ครอบคลุมทั้งกลุ่มผู้ใช้ที่เป็นลูกค้า ฝ่ายขาย และพนักงาน ให้สอดคล้องกับวิถีชีวิตแบบดิจิทัล